Document ID: 32004R0216

Komisijas Regula (EK) Nr. 216/2004
(2004. gada 6. februāris),
ar kuru groza Regulu (EEK) Nr. 1722/93, ar ko paredz sīki izstrādātus noteikumus par to, kā piemērot Padomes Regulu (EEK) Nr. 1766/92 un Regulu (EEK) Nr. 1418/76 ražošanas kompensāciju sakarā attiecīgi labības un rīsu nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1992. gada 30. jūnija Regulu (EEK) Nr. 1766/92 par labības tirgus kopīgo organizāciju [1], jo īpaši tās 7. panta 3. punktu,
ņemot vērā Padomes 1995. gada 22. decembra Regulu (EEK) Nr. 3072/95 par rīsu tirgus kopīgo organizāciju [2], jo īpaši tās 8. panta e) apakšpunktu,
tā kā:
(1) Komisijas Regulā (EEK) Nr. 1722/93 [3] noteikts, kā aprēķināma kompensācija. Stāvoklis kartupeļu cietes tirgū, ko lielā mērā ietekmē kartupeļu minimālā cena, var atšķirties no stāvokļa graudu cietes tirgū. Tāpēc jāparedz iespēja noteikt atšķirīgu kompensāciju par kartupeļu cieti.
(2) Pieteikumus kompensācijas sertifikātu saņemšanai var iesniegt katru darbdienu līdz plkst. 15:00 pēc Briseles laika. Šis termiņš var beigties tad, kad jau sākusies Labības pārvaldības komitejas sanāksme, kurā lemj par kompensācijas likmēm, tādēļ pastāv spekulatīvu pieteikumu iespējamība. Tādēļ šo termiņu ieteicams pārlikt uz agrāku laiku.
(3) Regulā (EEK) Nr. 1722/93 noteikts, ka ražošanas kompensācijas sertifikāti ir derīgi līdz pēdējai dienai piektajā mēnesī pēc izdošanas mēneša. Tādēļ pastāv bažas, ka sertifikātus varētu izdot par pārāk lieliem daudzumiem; tā kā Komisija nevar ne noraidīt sertifikātu pieteikumus spekulāciju gadījumā, ne noteikt citādu kompensācijas likmi, neapspriedusies ar Labības pārvaldības komiteju, sertifikātu derīguma termiņš jāsamazina līdz pēdējai dienai trešajā mēnesī pēc izdošanas mēneša.
(4) Precīza informācija par daudzumiem, par kādiem piešķirta ražošanas kompensācija, Komisijas rīcībā nonāk ne agrāk kā trīs mēnešus pēc kalendārā gada kārtējā ceturkšņa beigām. Lai gūtu skaidrāku priekšstatu par stāvokli, dalībvalstīm katru mēnesi jāziņo, par kādiem daudzumiem iesniegti sertifikātu pieteikumi.
(5) Attiecīgi jāgroza Regula (EEK) Nr. 1722/93.
(6) Labības pārvaldības komiteja nav sniegusi atzinumu tās priekšsēdētāja noteiktajā termiņā,
IR PIEŅĒMUSI ŠO REGULU.
1. pants
Regulā (EEK) Nr. 1722/93 ar šo izdara šādus grozījumus.
1. Regulas 3. panta 2. punktu papildina ar šādu daļu:
"Kartupeļu cietei drīkst noteikt atšķirīgu likmi, kas balstās uz Regulas (EEK) Nr. 1766/92 8. panta 1. punktā norādīto minimālo cenu."
2. Regulas 5. panta 1. punkta otro teikumu aizstāj ar šādu tekstu:
"Pieteikumus var iesniegt katru darbdienu līdz plkst. 13:00 pēc Briseles laika."
3. Regulas 6. panta 3. punkta pirmo daļu aizstāj ar šādu:
"3. Kompensācijas sertifikātos iekļauj informāciju, kas vajadzīga saskaņā ar 5. panta 2. punktu, un norāda kompensācijas likmi, kā arī sertifikāta pēdējo derīguma dienu, kas ir pēdējā diena trešajā mēnesī pēc izdošanas mēneša."
4. Regulas 12. pantu aizstāj ar šādu:
"12. pants
Dalībvalstis paziņo Komisijai:
a) līdz katra mēneša pēdējās nedēļas beigām, par kādiem cietes daudzumiem iepriekšējā mēnesī iesniegti sertifikāta pieteikumi saskaņā ar 5. panta 1. punktu;
b) trīs mēnešu laikā pēc kalendārā gada kārtējā ceturkšņa beigām, tās cietes (kukurūzas, kviešu, kartupeļu, miežu, auzu vai rīsu) veidu, daudzumus un izcelsmi, par kuru izmaksāta kompensācija, un to produktu daudzumu, kuros tā izmantota."
2. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 6. februārī

Labels: 17
6